Ion Țiriac este unul dintre cei mai bogați români, având o avere impresionantă, dar înainte de a fi un iscusit om de afaceri a fost antrenor și manager.
El este omul din spatele succesului pe care l-a avut Boris Becker, neamțul minune al tenisului german.
Momentul în care Ion Țiriac a cules roadele muncii depuse alături de Boris Becker s-a petrecut în anul 1985, când acesta a devenit cel mai tânăr câștigător de la Wimbledon, la 17 ani.
Țiriac a asistat din tribune la succesul lui Becker, alături de Gunther Bosch, iar Giovanni Becali a povestit că miliardarul român a avut o reacție savuroasă după ultimul punct al finalei (6-3, 6-7, 7-6, 6-4 cu americanul Kevin Curren):
"Mi-aduc aminte când Țiriac a început cu Becker. L-a luat la 16 ani. Becker avea un antrenor, Gunther Bosch, sas de-al nostru, plecat, pe care Țiriac îl cunoștea, fusese și el jucător de tenis.
L-a luat, l-a făcut… Și îmi aduc aminte când a câștigat primul Wimbledon, la 17 sau 18 ani. Era Bosch aici, iar Țiriac pe un scaun în spate. Și când i-a dat una pe spate: 'Hai, bă, că am dat lovitura! Du-te dracu' de aici'", a povestit Giovanni Becali în podcastul lui Damian Drăghici, conform prosport.ro.
Ion Țiriac are acum o avere estimată la peste două miliarde de dolari.